b'\n_START_ARTICLE_\nPragozd Trdinov vrh\n_START_PARAGRAPH_\nPragozd Trdinov vrh le\xc5\xbei pod Trdinovim vrhom na Gorjancih na nadmorski vi\xc5\xa1ini 995 do 1165 m. To je bukov pragozd, ki ga oblikuje \xc4\x8disti bukovi sestoj z raznodobno stopni\xc4\x8dasto zgradbo.  _NEWLINE_Lesna zaloga v tem pragozdu, ki meri 23,16 hektarov je dobrih 600 m3/ha, ta zaloga pa ni visoka, saj lahko v gospodarskem gozdu najdemo tudi vi\xc5\xa1jo.\n_START_SECTION_\nNaravni rezervat\n_START_PARAGRAPH_\n\xc5\xbdivljenje pragozda je prepu\xc5\xa1\xc4\x8deno le naravnemu razvoju, zato so tudi \xc5\xa1tevilna razpadajo\xc4\x8da drevesa sestavni del ekosistema. Pomembna so s stali\xc5\xa1\xc4\x8da zadr\xc5\xbeevanja vode, nudijo pa tudi dom \xc5\xa1tevilnim mikroorganizmom, glivam in pticam. Opisani pragozd predstavlja redko in dragoceno dedi\xc5\xa1\xc4\x8dino in je zavarovan kot naravni rezervat (odlok: Uradni list RS, \xc5\xa1t. 38/92).\n_START_SECTION_\nRastlinstvo\n_START_PARAGRAPH_\nPrevladujo\xc4\x8di bukvi so posamezno prime\xc5\xa1ani gorski javor, v zgornjem delu pragozda, ostrolistni javor in zelo redko jerebika. Ob spodnjem robu pragozda, kjer prevladuje gozdna zdru\xc5\xbeba bukve s kresni\xc4\x8devjem, na previsu s Pendirjevko raste tudi mokovec. Za pragozd je zna\xc4\x8dilen velik dele\xc5\xbe drevesnih orjakov, ki imajo v premeru ve\xc4\x8d kot meter in so visoki do 40 metrov. Imajo \xc5\xa1iroko razprostranjene kro\xc5\xa1nje, zna\xc4\x8dilne \xc5\xa1ele za pozno rodno fazo, ki jo v gospodarskem gozdu do\xc4\x8daka le malo dreves.'